“หุ้นเอเชีย” เปิดลบ! ตามดาวโจนส์ กังวลผลกระทบ “เฟด” ขึ้นดอกเบี้ย
“หุ้นเอเชีย” เปิดลบ! ตามดาวโจนส์ทรุดหนัก หลังกังวลเกี่ยวกับผลกระทบจากการที่ธนาคารกลางสหรัฐเร่งปรับขึ้นอัตราดอกเบี้ยเพื่อสกัดเงินเฟ้อ
“หุ้นเอเชีย” เปิดลบ! ตามดาวโจนส์ทรุดหนัก หลังกังวลเกี่ยวกับผลกระทบจากการที่ธนาคารกลางสหรัฐเร่งปรับขึ้นอัตราดอกเบี้ยเพื่อสกัดเงินเฟ้อ
25 เม.ย. 2565

ผู้สื่อข่าวรายงานว่า ตลาดหุ้นเอเชียเปิดร่วงลงในวันนี้ หลังจากดัชนีดาวโจนส์ตลาดหุ้นนิวยอร์กทรุดตัวลงอย่างหนักเมื่อวันศุกร์ที่ผ่านมา (22 เม.ย.2565) อันเนื่องมาจากความกังวลเกี่ยวกับผลกระทบจากการที่ธนาคารกลางสหรัฐ (เฟด) เร่งปรับขึ้นอัตราดอกเบี้ยเพื่อสกัดเงินเฟ้อ
โดยดัชนีนิกเกอิตลาดหุ้นโตเกียวเปิดที่ระดับ 26,692.48 จุด ร่วงลง 412.78 จุด หรือ -1.52%, ดัชนีฮั่งเส็งตลาดหุ้นฮ่องกงเปิดที่ 20,284.60 จุด ลดลง 353.92 จุด หรือ -1.71% และดัชนีเซี่ยงไฮ้คอมโพสิตตลาดหุ้นจีนเปิดที่ 3,034.27 จุด ลดลง 52.65 จุด หรือ -1.7%
ส่วนดัชนีดาวโจนส์ตลาดหุ้นนิวยอร์กร่วงลง 981.36 จุด หรือ -2.82% เมื่อวันศุกร์ที่ผ่านมา ส่วนในช่วงเช้าวันนี้ ดัชนีดาวโจนส์ฟิวเจอร์สร่วงลง 244 จุด หรือ -0.72% เนื่องจากนักลงทุนวิตกเกี่ยวกับความเสี่ยงจากการปรับขึ้นอัตราดอกเบี้ย หลังจากนายเจอโรม พาวเวล ประธานเฟดกล่าวว่า เขาสนับสนุนให้เฟดดำเนินการเร็วขึ้นเพื่อต่อสู้กับเงินเฟ้อ และระบุว่ามีโอกาสที่เฟดจะปรับขึ้นอัตราดอกเบี้ย 0.50% ในการประชุมเดือนพ.ค.
ทั้งนี้ตลาดการเงินคาดการณ์ว่า เฟดจะปรับขึ้นอัตราดอกเบี้ย 0.50% ในการประชุมเดือนพ.ค. โดยหากเป็นไปตามการคาดการณ์ ก็จะเป็นครั้งแรกที่เฟดปรับขึ้นอัตราดอกเบี้ย 0.50% นับตั้งแต่ปี 2543
นอกจากนี้นักลงทุนจับตาการเปิดเผยผลประกอบการของบริษัทเทคโนโลยีรายใหญ่ของสหรัฐ ซึ่งได้แก่ แอปเปิล, ไมโครซอฟท์, แอมะซอน, อัลฟาเบท ซึ่งเป็นบริษัทแม่ของกูเกิล และเมตา ซึ่งเป็นบริษัทแม่ของเฟซบุ๊ก
อีกทั้งนักลงทุนยังรอดูข้อมูลเศรษฐกิจของประเทศต่าง ๆ ในวันนี้ด้วย โดยญี่ปุ่นเปิดเผยดัชนีชี้นำเศรษฐกิจเดือนก.พ. ขณะที่เยอรมนีเปิดเผยความเชื่อมั่นทางธุรกิจเดือนเม.ย.จากสถาบัน Ifo และสหรัฐดัชนีกิจกรรมเศรษฐกิจทั่วประเทศเดือนมี.ค.จากเฟดชิคาโก